作者:劉得仁
標題:陳情上李景讓大夫
內容:一被浮名誤，旋遭白髮侵。裴回戀明主，夢寐在秋岑。遇物唯多感，居常只是吟。待時鉗定口，經事壓低心。辛苦文場久，因緣戚裡深。老迷新道路，貧賣舊園林。晴賞行聞水，宵棋坐見參。龜留閑去問，僧約偶來尋。望喜潛憑鵲，娛情願有琴。此生如遂意，誓死報知音。上德憐孤直，唯公拔陸沉。丘山恩忽被，螻蟻力難任。作鑒明同日，聽言重若金。從茲更無限，翹足俟為霖。